《送曾大卿将漕江东》
宋代·喻良能

公去何尝负二宜，要持玉节瑞明时。
江畿列郡皆争睹，台阁名流总赋诗。
雕鹗暂为云外举，凤凰终集上林枝。
近臣侍从多虚位，会见回帆春色随。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。